खेलाडी राष्ट्रका गौरव हुन् : मुख्यमन्त्री जम्कट्टेल
बागमती प्रदेशका मुख्यमन्त्री शालिकराम जम्कट्टेलले खेलाडीहरु राष्ट्रका सम्पति, पूँजी र राष्ट्रको गौरव भएकाले खेलाडीहरुलाई संरक्षण तथा प्रर्बद्धन गर्नुपर्ने बताएका छन् । शुक्रबार जिल्ला खेलकुद विकास समितिको नवनिर्मित भवन तथा १५ औं राष्ट्रपति रनिङ शिल्ड कार्यक्रमको समुद्घाटन गर्दै मुख्यमन्त्री जम्मकट्टेलले खेलाडी तथा खेलकुदको क्षेत्रमा धेरै विकास गर्न बाँकी रहेको बताए।
काभ्रे — बागमती प्रदेशका मुख्यमन्त्री शालिकराम जम्कट्टेलले खेलाडीहरु राष्ट्रका सम्पति, पूँजी र राष्ट्रको गौरव भएकाले खेलाडीहरुलाई संरक्षण तथा प्रर्बद्धन गर्नुपर्ने बताएका छन् । शुक्रबार जिल्ला खेलकुद विकास समितिको नवनिर्मित भवन तथा १५ औं राष्ट्रपति रनिङ शिल्ड कार्यक्रमको समुद्घाटन गर्दै मुख्यमन्त्री जम्मकट्टेलले खेलाडी तथा खेलकुदको क्षेत्रमा धेरै विकास गर्न बाँकी रहेको बताए।‘तुलनात्मक रुपमा खेलकुदको क्षेत्रमा कम बजेट बिनियोजन भएपनि प्रदेशले खेलकुदका विभिन्न कार्यक्रमहरु सञ्चालन गरिरहेको छ,' उनले भने, 'खेलकुद क्षेत्रको विकासका लागि खेलकुद पूर्वाधार विकास, खेलाडी उत्पादन तथा प्रर्बद्धन लगायतका विभिन्न कार्यक्रमहरु सञ्चालन गर्नुपर्ने हुन्छ । यसमा बागमती प्रदेशको ध्यानाकर्षण भएको छ । खेलकुद क्षेत्रको विकासका लागि प्रदेशले आवश्यक सहयोग, सहकार्य र समन्वय गर्नेछ ।'खानेपानी उर्जा तथा सिंचाई मन्त्री तीर्थ लामाले विविधताभित्रको एकताले नै बलियो समाज निर्माण गर्न खेलकुदले महत्वपूर्ण भूमिका निर्वाह गरेको बताए । त्यस्तै, श्रम, रोजगार तथा यातायात मन्त्री लक्ष्मण लम्सालले खेलकुदको क्षेत्रको विकासका लागि खेलकुद पूर्वाधार विकास, खेलाडीलाई खेलकुदमै आत्मनिर्भर बनाउनुपर्ने र खेलाडी उत्पादनमा विशेष पहल गर्नुपर्ने बताए । जिल्ला खेलकुद विकास समितिका अध्यक्ष मानविर लामाका अनुसार प्रदेश खेलकुद विकास परिषद्को सहयोगमा समितिको भवन निर्माण भएको बताए । परिषद्ले आर्थिक वर्ष २०७९/८० मा १ करोड बजेट विनियोजन गरेको थियो । भवन निर्माणका लागि ६७ लाख १२ हजार ५ सय ९ रुपैंयामा सम्झौता भएकोमा ६४ लाख ६७ हजार ९ सय ७८ रुपैंयामा भवन निर्माण भएको अध्यक्ष लामाले बताए ।  १५ औं राष्ट्रपति रनिङ शिल्ड प्रतियोगिता सुरुकाभ्रेमा १५ औं राष्ट्रपति रनिङ शिल्ड प्रतियोगिता शुक्रबारबाट सुरु भएको छ । ३ दिनसम्म सञ्चालन हुने प्रतियोगितामा यहाँ १३ वटा पालिकाबाट १४ सय ३२ जना खेलाडीहरुको सहभागिता रहेको छ । प्रतियोगितामा प्रथम, द्वितीय तथा तृतीय हुने टिमलाई रनिङ शिल्ड, मेडल, ट्रफी, प्रमाण–पत्र वितरण गरिने जिल्ला खेलकुद विकास समितिले जनाएको छ । 